**Forslag 4/24**

**Trenings- og aktivitetssenter – nytt spillemiddelprosjekt**

Klubben går godt, medlemstallet øker og det blir stadig mer aktiviteter i og rundt klubbhuset.

Vår utfordring er at vi ikke har et godt nok tilbud til medlemmer i alle aldre i vinterhalvåret.Skal man bli god i golf er det viktig å trene hele året. For barn og unge skal bevare golfinteressen gjennom vinterhalvåret må det tilbys golfaktivitet på helårs basis. Erfaringer fra andre golfklubber er entydig – golfsimulatorer er i ferd med å bli en naturlig del av klubbtilbudet. Samtidig er det stort behov for et sted barn og unge kan være utenom skolen i et trygt og godt miljø med ansvarlige voksne.

Vi har derfor startet planlegging av et trenings- og aktivitetssenter på nord- og østsiden av klubblokalene. Her vil det bli plass til fire golfsimulatorer for trening, kurs og konkurranser. For å kunne utnytte lokalitetene fullt ut planlegges det et stort møterom som vil kunne brukes både av klubben og av lokalsamfunnet. Mindre idrettslag kan ha møter her og det kan arrangeres aktiviteter for uorganisert ungdom. Vi bygger om et annet rom til et møterom med tolv sitteplasser med egen inngang. Dette vil passe utmerket til møter og aktiviteter for mindre grupper. Dette kommer i tillegg til dagens kafelokaler.

Dette er et stort økonomisk løft for klubben. Prosjektet vil bli organisert som et spillemiddelprosjekt, og det vil bli søkt om støtte fra blant andre Sparebankstiftelsen DNB. Simulatordrift har også en betydelig inntektsside som må tas med i beregningen.

Og før prosjektet settes i gang må finansiering av både bygg og drift være i orden og det må foreligge et godkjent årsmøtevedtak på dette. Denne saken fremmes nå for å få tilslutning til at det arbeides videre med saken.

Forslag til vedtak:

1. Det arbeides videre med å planlegge for realisering av et trenings- og aktivitetssenter i tråd med skisse framlagt på årsmøtet
2. Forarbeidet omfatter all planlegging inkludert spillemiddelsøknad, søknad til kommunen og andre finansinstitusjoner samt eventuell byggesøknad.
3. Endelig beslutning om bygging av senteret legges fram for ordinært eller ekstraordinært årsmøte.